Kapcsolati kódok tömeges generálása

Azon szervezetek részre, akik iratkezelő rendszerükben az ügyfélkapura történő expediálásnál használandó (interfész kialakításra került) Ügyfélkapu ­­- Hivatali kapu között létrejövő kapcsolatának kódját a foglalkoztatott adataihoz tömeges hozzárendeléssel szeretné megoldani, azok számára a Belügyminisztérium biztosítja ennek a lehetőségét.

A kapcsolati kódok tömeges generálásának igénylési folyamata:

1. A szervezetnek létre kell hoznia a [www.ehr.nisz.hu/Dokumentumok/Kapcsolati](http://www.ehr.nisz.hu/Dokumentumok/Kapcsolati) kód generálás weboldalon elérhető „Kapcsolati kód adattáblázat” elnevezésű Excel fájl szerinti formátumban (a formátum nem módosítható) egy táblázatot, melyben szerepel az érintett foglalkoztatotti állományának 4T adata.(A táblázat D, F, G, H, I oszlopát kell csak kitölteni.) Ezek az adatok bármilyen más, már meglévő adatbázisból átmásolhatóak, de ebben az esetben ellenőrizni szükséges, hogy a foglalkoztatott ügyfélkapu létesítéséről kitöltött (munkáltató részére leadott) nyilatkozatában szereplő 4T adatok megegyeznek-e a táblázatban szereplő adatokkal. Az azonosításhoz pontos adatok szükségesek, hibás adatok megadása esetén a rendszer nem fog egyezést találni. Az adatok megadásakor kiemelt figyelmet kell fordítani a teljes viselt név és teljes születési név megadására, illetve a pontos születési hely megadására (kerület is megadásra kerüljön a táblázatban arab számmal pl: Budapest 01). A 4T adatok megadása során a születési dátumot az éééé.hh.nn formátumban kell beírni.
2. Az igénylő szervezetnek ki kell töltenie a [www.ehr.nisz.hu/dokumentumok/Kapcsolati](http://www.ehr.nisz.hu/dokumentumok/Kapcsolati) kód generálás weboldalon található „Munkáltatói nyilatkozat” című nyomtatványt, melyet aláírva (elektronikus aláírással is aláírható), meg kell küldeni a Belügyminisztérium [ehr@bm.gov.hu](mailto:ehr@bm.gov.hu) e-mail címére a kitöltött táblázattal (a táblázatot szerkeszthető formátumban szükséges beküldeni, nem kell aláírni) együtt. Az e-mail tárgyába be kell írni a szervezet nevét, valamint azt, hogy kapcsolati kódok generálásának igényét tartalmazza az e-mail pl.: (BM\_kapcsolati\_kódok).
3. A Belügyminisztérium a megküldött táblázat alapján elindítja a kódok generálásának folyamatát. A Belügyminisztérium nem vizsgálja a táblázatban és a nyilatkozatban szereplő adatok helyességét. A generálási folyamat néhány napot vesz igénybe. A kódok legenerálása után a kitöltött táblázatot visszaküldi arra az e-mail címre, melyről érkezett a megkeresés. A kódok iratkezelő rendszerbe történő importálására az igénylő szervezetnek kell intézkednie.
4. Abban az esetben, ha a generálás során a listában szereplő alkalmazottnál nincs találat (nincs ügyfélkapuja), vagy több találat is van (több ügyfélkapuval is rendelkezik), akkor nem kerül be adat a táblázatba. Ebben az esetben az igénylő szervezetnek saját magának kell gondoskodnia a kapcsolati kód létrehozásáról, oly módon, hogy vagy a böngészős (browseres) Hivatali kapu felületén, vagy az interfészek kapcsolattal rendelkező iktatórendszerének megfelelő moduljában, a foglalkoztatott 4T adatának begépelésével és a kapcsolat kialakításával létrehozza a kapcsolatot, és annak kódját lementi.

Budapest, 2017. április 26.